আতঙ্ক অশালীন মন্তব্যের! আতঙ্ক, কে কখন গায়ে ঢলে পড়ে বমি করে দেয়! আতঙ্ক, প্রতিবাদ করলে উল্টো মার খাওয়ার!
শীতের সান্ধ্য-পানাভ্যাসের ফল ভুগছে রাতের শেষ মেট্রো! রাত ১০টা’র পর মেট্রোযাত্রীরা অতিষ্ঠ হয়ে উঠছেন। মূলত পার্ক স্ট্রিট থেকে মহাত্মা গাঁধী রোড মেট্রো স্টেশন পর্যন্ত মদিরাসক্তদের দাপাদাপি বেশি বলেই নৈশযাত্রীদের একাংশের অভিযোগ।
মধ্য কলকাতার পানশালায় রাতের ভিড়ের একাংশকে দেখা যায় মেট্রোয়। কেউ কেউ মেট্রোয় উঠে অপ্রকৃতিস্থ অবস্থায় কটুকাটব্য করছেন। কেউ দেদার অর্থহীন চিৎকার জুড়ে দিচ্ছেন। কখনও আবার কারও গায়ে ঢলে পড়ে যাচ্ছেন। কামরার বড় অংশ জুড়ে ছড়িয়ে থাকছে বমি। ফলে নাকে রুমাল চেপে যাতায়াত করতে বাধ্য হচ্ছেন যাত্রীরা। 
দমদম বিমানবন্দরের কর্মী প্রীতিলতা দাস তেমনই ভুক্তভোগী। তাঁর কথায়, ‘‘মাঝেমধ্যেই রাতের মেট্রোতে ফিরতে হয়। দুর্বিষহ অভিজ্ঞতা। কেউ বমি করছে। কেউ অশালীন মন্তব্য করছে।’’ কয়েকদিন আগে এস এস কে এম হাসপাতালে আত্মীয়কে ভর্তি করে বাড়ি ফিরছিলেন শ্যামবাজারের বাসিন্দা প্রত্যুষ ঘোষাল। তাঁর কথায়, ‘‘আমার গায়ের উপরেই ঢলে পড়ল এক যুবক। প্রতিবাদ করায় আমার গায়েই হাত তোলে। সেইসময়ে অন্য যাত্রীরাই থামান। আমাকেও বলেন এ নিয়ে আর কথা না বাড়াতে।’’ 
আশুতোষ কলেজের দ্বিতীয় বর্ষের ছাত্রী, দমদমের বাসিন্দা সুকৃতি রায়ের বক্তব্য, ‘‘রাতের শেষ মেট্রোতে যখন ফিরি। তখন অ্যালকোহলের গন্ধে গা গুলিয়ে ওঠে। কিন্তু কর্তৃপক্ষের কোনও নজর নেই। অপ্রকৃতিস্থদের তো কিছু বলে লাভ নেই। তাই গুটিয়ে থাকি। তবে এভাবে চললে যে কোনওদিন বড় কিছু ঘটে যেতে পারে।’’ 
মেট্রোর মুখ্য জনসংযোগ আধিকারিক ইন্দ্রানী বন্দ্যোপাধ্যায় এ প্রসঙ্গে বলেন, ‘‘মেট্রোর কামরায় হেল্পলাইনের নম্বর দেওয়া থাকে। যাত্রীদের অনুরোধ, এমন ঘটলে সেই নম্বরে ফোন করুন। আর হেল্পলাইনে ফোন করতে না পারলে সংশ্লিষ্ট যাত্রী যে স্টেশনে নামবেন, সেখানকার স্টেশনমাস্টারের কাছে অভিযোগ জানান। ব্যবস্থা নেওয়া হবে।’’